REPUBLIKA SRBIJA

NARODNA SKUPŠTINA

Odbor za prava deteta

23 Broj: 06-2/325-18

19. decembar 2018. godine

B e o g r a d

Z A P I S N I K

SEDME SEDNICE ODBORA ZA PRAVA DETETA

ODRŽANE 18. DECEMBRA 2018. GODINE

**Sednica Odbora za prava deteta je održana zajedno sa Odborom za pravosuđe, državnu upravu i lokalnu samoupravu i Odborom za ljudska i manjinska prava i ravnopravnost polova na osnovu člana 44. st. 3. i 4. Poslovnika Narodne skupštine**.

Zajednička sednica je počela u 12,10 časova.

Zajedničkom sednicom je predsedavao narodni poslanik Petar Petrović, predsednik Odbora za pravosuđe, državnu upravu i lokalnu samoupravu.

Sednici su prisustvovali članovi Odbora za prava deteta: Nada Lazić, zamenik predsednika Odbora, Veroljub Arsić, prof. dr Vladimir Marinković i Gordana Čomić, potpredsednici Narodne skupštine, Milanka Jevtović Vukojičić, predsednik Odbora za rad, socijalna pitanja, društvenu uključenost i smanjenje siromaštva, Dubravka Filipovski, Elvira Kovač, Nataša Mihailović Vacić i Marko Đurišić.

Sednici Odbora su prisustvovali zamenici odsutnih članova Odbora: Milija Miletić (Ana Karadžić, član) i Đorđe Kosanić (Marija Jevđić, član).

Sednici Odbora nisu prisustvovali Maja Gojković, predsednik Odbora, Đorđe Milićević i Vjerica Radeta, potpredsednici Narodne skupštine, kao ni sledeći članovi Odbora Jelena Mijatović, Sandra Božić, prof. dr Dragoljub Mićunović, dr Danijela Stojadinović, Milena Ćorilić, dr Sanda Rašković Ivić, dr Ana Stevanović, Nataša Sp. Jovanović, Srđan Nogo i Nataša Mićić, niti njihovi zamenici.

Sednici su prisustvovali predstavnici Zaštitnika građana: Olja Jovičić, generalni sekretar Stručne službe Zaštitnika građana i Luka Glušac, saradnik kod Zaštitnika građana.

Za sednicu je predložen je sledeći:

D n e v n i r e d

1. Razmatranje Izveštaja o radu Nacionalnog mehanizma za prevenciju torture za 2017. godinu, koji je podneo Zaštitnik građana (23 Broj 02-3735/18 od 5. decembra 2018. godine).

Predsedavajući zajedničke sednice je predložio da se sednica održi u skladu sa članom 72. stav 5. Poslovnika Narodne skupštine, s obzirom da odbori nemaju kvorum za odlučivanje i ujedno je napomenuo da će u narednom periodu odbori posebno održati sednice na kojima će se razmatrati Izveštaj o radu Nacionalnog mehanizma za prevenciju torture za 2017. godinu i nakon razmatranja Izveštaja odbori će podneti Narodnoj skupštini izveštaj sa predlogom zaključaka.

Predsedavajući je podsetio prisutne da je Zaštitnik građana Odboru za prava deteta, Odboru za pravosuđe, državnu upravu i lokalnu samoupravi i Odboru za ljudska i manjinska prava i ravnopravnost polova dostavio Izveštaj o radu Nacionalnog mehanizma za prevenciju tortute za 2017. godinu koji je dalje dostavljen putem elektronske pošte (12. decembra 2018. godine) i u štampanom obliku sa pregledom akata (03 broj 394 od 12. decembra 2018. godine – pismom zamenika generalnog sekretara) tako da su članovi tri odbora imali prilike da se sa sadržinom blagovremeno upoznaju.

**Prva tačka dnevnog reda –** Razmatranje Izveštaja o radu Nacionalnog mehanizma za prevenciju torture za 2017. godinu, koji je podneo Zaštitnik građana (23 Broj 02-3735/18 od 5. decembra 2018. godine).

Uvodno predstavljanje Izveštaja je podnela Olja Jovičić i ukratko predstavila aktivnosti rada Nacionalnog mehanizma za prevenciju torture u 2017. godini, sa posebnim osvrtnom na ključne momente u Izveštaju.

U diskusiji je, ispred Odbora za prava deteta, učestvovala narodni poslanik Milanka Jevtović Vukojičić, član Odbora i tom prilikom je ukazala da je Izveštaj iscrpan i detaljan. Polazeći od toga da je Nacionalni mehanizam za prevenciju torture tokom 2017. godine izvršio posete 61 ustanovi, u kojima su smeštena lica lišena slobode, ocenila je da je to doprinelo još boljem kvalitetu Izveštaja. Mišljenja je da je Republika Srbija postigla značajan napredak u vladavini prava i da kroz Izveštaj se može uočiti da u svom radu Zaštitnik građana ima preventivnu ulogu. Osvrnula se na deo Izveštaja koji se odnosi na decu migrante, odnosno na njihovo potpuno uključivanje i potpunu podršku koju imaju od Republike Srbije, sa osvrtom na njihovo uključivanje u osnovno-školsko obrazovanje i na podršku novorođenoj deci i majkama koje su se porodile na teritoriji Republike Srbije. Pozdravila je potenciranje, u Izveštaju, prisustva još veće psihološke podrške koja je potrebna migrantima, a takođe se osvrnula i na Zavod za vaspitanje dece i omladine u Nišu - Centar za prihvat migranata, maloletnih lica, migranata bez pratnje i pohvalila je unapređene smeštajne kapacitete, zatim stručne radnike koji su završili obuke kako bi na adekvatan način izašli u susret potrebama dece migranata, kao i pojačanu nabavku tehničkih kapaciteta.

Ispred Odbora za pravosuđe, državnu upravu i lokalnu samoupravu je učestvovao narodni poslanik Neđo Jovanović, član Odbora.

Zajednička sednica je završena u 12,45 časova.

**Sastavni deo ovog zapisnika čini prepis obrađenog tonskog snimka, vođen na zajedničkoj sednici odbora.**

SEKRETAR ODBORA ZAMENIK PREDSEDNIKA ODBORA

Jelena Đorić Nada Lazić